《同尧民游灵源庙廖献臣置酒用马陵二字赋诗二》
宋代·黄庭坚

灵源庙前木，我昔见拱把。
七年身屡到，郁郁荫檐瓦。
春风响马衔，竝辔客萧洒。
更愿少尹贤，置酒意倾写。
斋堂有佳处，花柳轻娅姹。
莲塘想旧叶，稻畦识枯苴。
开关抚洪河，黄流极天泻。
忆昔武皇来，系璧沈白马。
从官亲土石，襁负至鳏寡。
空余瓠子诗，哀怨逼骚雅。
白圭自圣禹，今谁定真假。
晁子发谠言，圣功谅难亚。
排河著地中，势必千里下。
移民就宽闲，何地不耕稼。
此论似太高，吾亦茫取舍。
有器可深川，吾未之学也。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。